Valur og Tindastóll fóru vel af stað þegar úrslitakeppni karla í körfubolta hófst í gærkvöldi. Skautafélag Akureyrar byrjaði úrslitarimmuna í íshokkí kvenna einnig vel.
Valur tók á móti Stjörnunni í 8-liða úrslitum úrvalsdeildar karla í körfubolta í gærkvöld. Valsmenn fóru vel af stað og unnu með 90 stigum gegn 85. Í hinum leik gærkvöldsins vann Tindastóll svo stórsigur á Keflavík á Sauðárkróki, 101-80. Vinna þarf þrívegis til að komast áfram í undanúrslit. Síðari tvær viðureignir 8-liða úrslitanna hefjast í kvöld. Klukkan 18:15 fá deildarmeistarar Njarðvíkur KR í heimsókn og klukkan 20:15 mætast Íslandsmeistarar Þórs Þorlákshafnar og Grindvíkingar.
Úrslitarimman á Íslandsmóti kvenna í íshokkí hófst í gærkvöldi á Akureyri. Skautafélag Akureyrar tók á móti Fjölni og vann 2-1 eftir spennandi leik. Sigrún Árnadóttir kom Fjölni yfir í fyrsta þriðjungi en Akureyringar svöruðu með tveimur mörkum í lokaþriðjungnum; Anna Ágústsdóttir jafnaði snemma í þiðrjungnum og María Eiríksdóttir skoraði sigurmarkið þegar þrjár mínútur voru eftir. Liðin mætast næst í Egilshöll annað kvöld en vinna þarf þrjá leiki til að hampa titlinum.
Tveir leikir voru í 8-liða úrslitum Meistaradeildar Evrópu í fótbolta í gærkvöldi. Englandsmeistarar Manchester City unnu Spánarmeistara Atletico Madrid 1-0 í Manchester og Liverpool gerði góða ferð til Lissabon og lagði Benfica með þremur mörkum gegn einu. Liðin mætast aftur á miðvikudag í næstu viku. Seinni viðureignir 8-liða úrslitanna eru í kvöld þegar Evrópumeistarar Chelsea fá Real Madrid í heimsókn og Bayern München sækir Villareal heim.
Haukar geta orðið deildarmeistarar karla í handbolta í kvöld, en þá fer fram næstsíðasta umferð deildarinnar. Haukar sækja Val heim en Haukar eru með tveggja stiga forskot á Valsmenn á toppi deildarinnar fyrir leikinn. Verði jafntefli eða sigri Valur, verða þeir með pálmann í höndunum fyrir lokaumferðina og verða deildarmeistarar með sigri þar. Sex leikir eru á dagskránni í kvöld og hefjast allir klukkan 19:30. Þá er líka einn leikur í úrvalsdeild kvenna; ÍBV tekur á móti botnliði Aftureldingar í frestuðum leik í eyjum.
